അരങ്ങവതരണങ്ങളുടെ നിറശോഭയില് മഴമിഴി ചെറുതുരുത്തി: കലയുടെ അതിജീവനത്തിന്റെ കരുതല് കൂട്ടായ്മയായ മഴമിഴിയുടെ വടക്കന്മേഖലാ ചിത്രീകരണം കേരള കലാമണ്ഡലം കൂത്തന്പലത്തിന് അരങ്ങുനിറവിന്റെ മിഴിവേകി. നൃത്തചുവടുകളുടെയും അഭിനയനിറവിന്റെയും വാദനമികവിന്റെയും സമന്വയത്തില് മഴമിഴി പ്രശോഭിതമായി. കേളിയോടെയായിരുന്നു രംഗാവതരണങ്ങള്ക്കു തുടക്കം. തുടര്ന്ന് മിഴാവില് തായന്പക, പഞ്ചവാദ്യം, മുഖര്ശംഖ്, ലയവാദ്യതരംഗ്, പഞ്ചമദ്ദളകേളി, ചെണ്ടമേളം, ഘടലയം, മൃദംഗലയതരംഗ്, മോഹിനിയാട്ടം, നങ്ങ്യാര്ക്കൂത്ത്, കഥകളി എന്നിങ്ങനെ പന്ത്രണ്ടോളം രംഗാവതരണങ്ങള് രണ്ടാംദിനത്തെ സന്പന്നമാക്കി. മൂന്ന് ദിവസം നീണ്ടു നില്ക്കുന്ന ചിത്രീകരണ പരിപാടിയില് 25 ഓളം കലാരൂപങ്ങളാണ് രംഗത്ത് അവതരിപ്പിക്കുക. മഴമിഴി പരിപാടിയുടെ തുടര് ചിത്രീകരണം 12 മുതല് പാലക്കാട് കോഴിക്കോട്, മലപ്പുറം തുടങ്ങിയ ജില്ലകളിലായി തുടരും.